**OBRAZLOŽENJE**

Člankom 17. stavkom 3. alinejom 1. Zakona o sustavu civilne zaštite (Narodne novine 82/15, 118/18, 31/20, 20/21 i 114/22) propisano je da izvršno tijelo jedinice lokalne samouprave donosi plan djelovanja civilne zaštite.

Člankom 60. stavkom 1. točkom 9. Statuta Grada Zagreba (Službeni glasnik Grada Zagreba, 23/16, 2/18, 23/18, 3/20, 3/21, 11/21 - pročišćeni tekst i 16/22) propisano je da gradonačelnik, kao nositelj izvršnih poslova u okviru samoupravnog djelokruga Grada Zagreba, donosi opće i pojedinačne akte kada je na to ovlašten propisima.

Plan djelovanja civilne zaštite Grada Zagreba (u daljnjem tekstu: Plan) je operativni dokument namijenjen potrebama djelovanja Stožera civilne zaštite Grada Zagreba kao stručnog, operativnog i koordinativnog tijela za provođenje mjera i aktivnosti civilne zaštite u velikim nesrećama. Obzirom da u trenutku proglašenja velike nesreće ili katastrofe rukovođenje Stožerom civilne zaštite Grada Zagreba preuzima gradonačelnik Grada Zagreba, Plan je osnovni dokument za reagiranje i postupanje gradonačelnika s ciljem ublažavanja štetnih posljedica događaja, spašavanja ljudi, imovine i okoliša te asanacije terena.

Osnova za izradu Plana djelovanja civilne zaštite Grada Zagreba je Procjena rizika od velikih nesreća za područje Grada Zagreba (Službeni glasnik Grada Zagreba 38/22; u daljnjem tekstu: Procjena rizika).

Sukladno odredbama Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja (Narodne novine 66/21), Plan se sastoji od općeg i posebnog dijela.

Opći dio Plana sadrži: opis područja odgovornosti nositelja izrade Plana, upozoravanje, pripravnost, mobilizaciju (aktiviranje) i narastanje operativnih snaga sustava civilne zaštite, grafički dio.

Posebni dio Plana sadrži razradu mjera civilne zaštite iz Državnog plana djelovanja civilne zaštite, koje su relevantne za Grad Zagreb, a osobito postupanje u nesrećama u postrojenjima ili području postrojenja s opasnim tvarima, postupanje operativnih snaga sustava civilne zaštite Grada Zagreba u otklanjanju posljedica ugroza iz Procjene rizika, način zahtijevanja i pružanja pomoći između različitih hijerarhijskih razina sustava civilne zaštite u velikoj nesreći i katastrofi, osiguranje specifičnih potreba osoba s invaliditetom, sadržaj operativnih planova pravnih osoba od interesa za sustav civilne zaštite i grafički dio.

Prilozi, kao sastavni dio Plana, sadrže osobne podatke te se iz tog razloga ne objavljuju.

Slijedom navedenog, predlaže se gradonačelniku Grada Zagreba donošenje Plana kao u predloženom tekstu.